**Consiliul Județean Arad a alocat astăzi bani pentru investiții în localitățile Archiș, Livada, Gurahonț, Păuliș și Zărand**

Urmare a solicitărilor primite din partea administrațiilor locale, s-a aprobat alocarea sumei de 100.000 lei către comuna Archiș, pentru înființarea şi dotarea serviciului de deszăpezire a drumurilor şi întreținerea spațiilor verzi din comună. „***Consiliul Județean sprijină dezvoltarea localităților din județ. Dacă guvernul nu ne-ar fi tăiat fondurile, puteam aloca sume mai consistente. Calitatea vieții în județ este foarte importantă pentru noi și nicio investiție nu o tratăm superficia***l”, a declarat Iustin Cionca, președintele consiliului Județean Arad.

Consilierii județeni au aprobat alocarea sumei de 30 mii lei primăriei comunei Livada, pentru înființarea unui parc.

Primăria comunei Gurahonț a solicitat Consiliului Județean Arad alocarea sumei de 300.000 de lei pentru modernizarea străzii Ioan Buteanu, inclusiv realizarea unor parcări și accese auto în localitate.

O serie de lucrări de infrastructură preconizează a realiza primăria comunei Păuliș, care a solicitat Consiliului Județean Arad suma de 30.000 de lei. Este vorba despre două lucrări de interes local: construirea peste canal a unui pod de legătură cu drumurile de exploatare, proiect aflat în faza de proiectare și realizarea unui teren multisport în curtea şcolii gimnaziale „Sabin Manuilă” din  Sâmbăteni.

Suma de 250.000 de lei a fost alocată primăriei comunei Zărand, pentru construirea unei capele în localitatea Cintei (au fost aprobate 46 mii lei). Primăria intenționează să realizeze  o rețea de canalizare şi o stație de epurare în comuna Zărand, proiect pentru care a solicitat și a primit suma de 95 mii lei. În Zărand se dorește înființarea rețelei de gaz,  pentru care s-a alocat suma de 47 mii lei, dar și  construirea unei microhidrocentrale, suma primită de la Consiliul Județean fiind de 48 mii lei. Totodată, a fost alocată suma de 14.000 de lei pentru modernizarea unor drumuri de interes local.